সাইন্স সেন্টারে মুগ্ধ হয়ে বের হলাম ক্যাকটাস গার্ডেনের দিকে। ক্যাকটাস গার্ডেনে ঢুকতেই দেখি টিকিট হাতে দাঁড়িয়ে আছে এক গোরখা মহিলা। দেখতে রাঙ্গামাটির চাকমা মেয়েদের মতো। ১০ রুপি দিয়ে ঢুকে গেলাম ক্যাকটাস গার্ডেনে। ভাবলাম আমাদের দেশের মতো কিছু ক্যাকটাস হয়তো দেখতে পাবো। কিন্তু বিশাল বিশাল তাঁবুর মধ্যে তিন সারিতে লাগানো ক্যাকটাসের স্বর্গরাজ্যের মুখোমুখি হলাম। বিশাল গোলাকৃতির এক একটা ক্যাকটাস কাঁটা খাড়া হয়ে আছে সজারুর মতো, আমাদের দেশের মিষ্টি কুমড়ার মতো সাইজ হবে। কোনটা ছয় সাত ফিট উঁচু হবে। বিচিত্র সব ক্যাকটাস, বহু বর্ণের বহু আকৃতির বাহারি ক্যাকটাস দেখতে দেখতে বিস্ময়ের কোন কূলকিনারা পেলাম না। ক্যাকটাস যে এতো সুন্দর এতো বৈচিত্র্যময় হয় তা এখানে না এলে বোঝা যাবে না। ক্যাকটাস গার্ডেনে দাঁড়িয়ে আমরা রেলিং ধরে কালিমপং শহর দেখতে থাকলাম, মেঘেঢাকা রহস্যময় এক স্বপ্নের দেশ। এখানকার অধিবাসীদের জীবিকা ট্যুরিস্টনির্ভর। জীবন সংগ্রামী ও লড়াকু। সবুজ পাহাড়ি এই জনপদে ছোট্ট গোরখা শিশুরা পাহাড়ি পথে স্কুলে যেতে আসতে শিখে নেয় জীবন সংগ্রামের কলাকৌশল। ওরা বড় হয়ে বাপ-দাদার সাথে আওয়াজ তুলে স্বাধীন গোরখাল্যান্ডের। কালিমপং থেকে আমরা ওদের স্বাধীনতা আন্দোলনের হাওয়া খেতে খেতে শিলিগুড়ি ফিরে এলাম।